Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni ppubblikat ir-riżultati tal-edizzjoni tal-2021 tal-Indiċi tal-Ekonomija u tas-Soċjetà Diġitali (DESI), li jsegwi l-progress li għamlu l-Istati Membri tal-UE fil-kompetittività diġitali fl-oqsma tal-kapital uman, il-konnettività tal-broadband, l-integrazzjoni tat-teknoloġiji diġitali min-negozji, u s-servizzi pubbliċi diġitali. Fil-biċċa l-kbira, ir-rapporti tad-DESI tal-2021 jippreżentaw data mill-ewwel u t-tieni trimestru tal-2020, fejn jipprovdu għarfien dwar l-iżviluppi ewlenin fl-ekonomija u s-soċjetà diġitali matul l-ewwel sena tal-pandemija tal-COVID-19. Madankollu, l-effetti tal-COVID-19 fuq l-użu u l-provvista tas-servizzi diġitali u fuq ir-riżultati tal-politiki implimentati minn dak iż-żmien mhumiex inklużi fid-data, u se jkunu aktar viżibbli fl-edizzjoni tal-2022. L-Istati Membri kollha għamlu progress fil-qasam tad-diġitalizzazzjoni, iżda l-istampa ġenerali fost l-Istati Membri hija waħda mħallta, u minkejja xi ftit konverġenza, id-differenza bejn dawk fuq quddiem fl-UE u dawk bl-inqas punteġġi fid-DESI għadha kbira. Minkejja dan it-titjib, l-Istati Membri kollha se jkunu meħtieġa jagħmlu sforzi konġunti biex jilħqu l-miri għall-2030 kif stabbiliti fid-Deċennju Diġitali tal-Ewropa Il-Viċi President Eżekuttiv għal “Ewropa Lesta għall-Era Diġitali”, Margrethe Vestager, qalet: “L-indiċi ta' din is-sena tagħna l-aħbar tajba li l-pajjiżi kollha tal-UE kisbu xi progress biex isiru aktar diġitali u aktar kompetittivi, iżda jista' jsir aktar. Għalhekk qed nistinkaw mal-Istati Membri biex niżguraw li jsiru investimenti ewlenin permezz tal-Faċilità għall-Irkupru u r-Reżiljenza ħalli nipprovdu l-aqwa opportunitajiet diġitali liċ-ċittadini u lin-negozji kollha.” Il-Kummissarju għas-Suq Intern, Thierry Breton, stqarr: “L-istabbiliment tal-miri tagħna għall-2030 kien pass importanti, iżda issa jeħtieġ li nagħtu r-riżultati. Id-DESI tal-lum juri progress, iżda juri wkoll fejn irridu nitjiebu kollettivament biex niżguraw li ċ-ċittadini u n-negozji Ewropej, b'mod partikolari l-SMEs, ikunu jistgħu jaċċessaw u jużaw teknoloġiji mill-aktar avvanzati li jagħmlulhom ħajjithom aħjar, aktar sikura u aktar ekoloġika.” Id-DESI tal-2021 ġie aġġustat biex ikun jirrifletti inizjattivi ta' politika ewlenin, fosthom il-Kumpass Diġitali tal-2030: l-Approċċ Ewropew għad-Deċennju Diġitali li jfassal l-ambizzjoni tal-Ewropa b'rabta mal-qasam diġitali u jsawwar viżjoni għat-trasformazzjoni diġitali u miri konkreti għall-2030 fl-erba' punti kardinali: il-ħiliet, l-infrastrutturi, it-trasformazzjoni diġitali tan-negozji, u s-servizzi pubbliċi. Il-Perkors għad-Deċennju Diġitali, programm ta' politika ppreżentat f'Settembru 2021, jistabbilixxi forma ġdida ta' governanza mal-Istati Membri, b'mekkaniżmu ta' kooperazzjoni annwali bejn l-istituzzjonijiet tal-UE u l-Istati Membri biex ikun żgurat li dawn jilħqu l-ambizzjonijiet b'mod konġunt. L-hekk imsejjaħ “Perkors għad-Deċennju Diġitali” jassenja l-monitoraġġ tal-miri tad-Deċennju Diġitali lid-DESI, u għaldaqstant issa, l-indikaturi tad-DESI huma strutturati madwar l-erba' punti kardinali tal-Kumpass Diġitali. Bħala parti mill-Faċilità għall-Irkupru u r-Reżiljenza (RRF), l-Istati Membri impenjaw ruħhom li jonfqu mill-inqas 20% tal-allokazzjonijiet nazzjonali tagħhom mill-Pjan għall-Irkupru u r-Reżiljenza fuq il-qasam diġitali u s'issa l-Istati Membri qed jilħqu jew jaqbżu sew din il-mira. Ir-rapporti tal-pajjiżi tad-DESI jinkorporaw ħarsa ġenerali fil-qosor lejn l-investimenti u r-riformi diġitali fil-Pjanijiet għall-Irkupru u r-Reżiljenza għat-22 pjan li diġà ġew adottati mill-Kunsill. Rigward il-ħiliet diġitali, 56% tal-individwi fl-UE għandhom mill-inqas xi ħiliet diġitali bażiċi. Id-data turi żieda żgħira fl-ispeċjalisti tal-ICT li għandhom impjieg: l-UE kellha 8,4 miljun speċjalist tal-ICT fl-2020 meta mqabbel ma' 7.8 miljun sena qabel. Peress li 55% tal-intrapriżi rrappurtaw diffikultajiet biex jingaġġaw speċjalisti tal-ICT fl-2020, din l-iskarsezza tal-impjegati b'ħiliet diġitali avvanzati hi wkoll fattur li qed jikkontribwixxi biex it-trasformazzjoni diġitali ssir aktar bil-mod fost in-negozji f'ħafna Stati Membri. Id-data tindika l-ħtieġa ċara li jiżdiedu t-taħriġ, l-offerti u l-opportunitajiet, biex jintlaħqu l-miri fid-Deċennju Diġitali b'rabta mal-ħiliet (li 80% tal-popolazzjoni jkollha ħiliet diġitali bażiċi u li jkollna 20 miljun speċjalist tal-ICT). Fis-snin li ġejjin huwa mistenni titjib sinifikanti, parzjalment minħabba li 17% tal-investimenti diġitali fil-Pjanijiet għall-Irkupru u r-Reżiljenza li ġew adottati s'issa mill-Kunsill huma ddedikati għall-ħiliet diġitali (madwar €20 biljun minn fost €117-il biljun). Il-Kummissjoni llum ippubblikat ukoll it-tabella ta' valutazzjoni dwar in-nisa fil-qasam diġitali li tikkonferma li għad hemm differenzi sostanzjali bejn il-ġeneri fejn jidħlu l-ħiliet diġitali speċjalizzati. 19% biss tal-ispeċjalisti tal-ICT u madwar terz biss tal-gradwati fix-xjenza, it-teknoloġija, l-inġinerija u l-matematika huma nisa. Id-data dwar il-konnettività turi titjib fejn jidħlu “in-networks b'kapaċità kbira ħafna” (VHCN), għax turi b'mod partikolari li l-konnettività hi disponibbli f'59% tal-unitajiet domestiċi fl-UE, jiġifieri żieda ta' 9% mis-sena l-oħra. Madankollu, xorta għadha 'l bogħod mill-kopertura universali tan-networks tal-Gigabits (il-mira tad-deċennju diġitali għall-2030). Il-kopertura rurali tal-VHCN żdiedet minn 22% fl-2019 għal 28% fl-2020. Barra minn hekk, hemm 25 Stat Membru li assenjaw xi tip ta' spettru tal-5G, meta mqabbel mas-16 tas-sena l-oħra. Il-5G tnieda kummerċjalment fi 13-il Stat Membru, u dan ikopri l-iżjed liż-żoni urbani. Illum, il-Kummissjoni ppubblikat ukoll studji dwar il-Prezzijiet tal-Broadband Mobbli u Fiss fl-Ewropa 2020, il-Kopertura tal-Broadband sa Ġunju 2020, u l-pjanijiet nazzjonali għall-broadband. Ta' min jinnota li 11 % tal-investimenti diġitali fil-Pjanijiet għall-Irkupru u r-Reżiljenza adottati mill-Kunsill (madwar €13-il biljun minn total ta' €117-il biljun), huma ddedikati għall-konnettività. Rigward l-integrazzjoni tat-teknoloġiji diġitali, kien hemm żieda kbira fl-użu tat-teknoloġiji tal-cloud (minn 16% tal-kumpaniji fl-2018 għal 26% fl-2020). L-intrapriżi l-kbar għadhom fuq quddiem fl-użu tat-teknoloġiji diġitali: pereżempju, dawn jużaw il-kondiviżjoni elettronika tal-informazzjoni permezz tal-ippjanar tar-riżorsi tal-intrapriżi (ERP) u s-software tal-cloud ferm aktar frekwenti mill-SMEs (80% vs. 35% rispettivament għall-ERP u 48% vs. 25% rispettivament għall-cloud). Madankollu, hija biss frazzjoni tal-intrapriżi li jużaw teknoloġiji diġitali avvanzati (14% Big Data, 25% AI u 26% cloud). Din id-data tindika li l-istat attwali tal-adozzjoni tat-teknoloġiji diġitali għadu 'l bogħod mill-miri tad-Deċennju Diġitali; l-ambizzjoni tal-UE għall-2030 hija li 90 % tal-SMEs ikollhom mill-inqas livell bażiku ta' intensità diġitali, meta mqabbel mal-linja bażi ta' 60 % fl-2020, u li sal-2030 mill-inqas 75% tal-intrapriżi jkunu qed jużaw teknoloġiji diġitali avvanzati. Attwalment, frazzjoni biss tal-kumpaniji jużaw il-Big Data, anki f'bosta mill-pajjiżi bl-aqwa prestazzjoni, meta mqabbel mal-mira ta' 75%. Aktar importanti, madwar 15 % tal-investimenti diġitali fil-Pjanijiet għall-Irkupru u r-Reżiljenza adottati mill-Kunsill (kważi €18-il biljun minn total ta' €117-il biljun) huma ddedikati għall-kapaċitajiet diġitali u għar-riċerka u l-iżvilupp diġitali. Id-data fir-rapport DESI hija kkumplimentata bi studju ppubblikat illum li stħarreġ il-kontribut tal-ICT għall-azzjonijiet tas-sostenibbiltà ambjentali tal-intrapriżi tal-UE. Skontu, 66 % tal-kumpaniji mistħarrġa qalu li jużaw xi soluzzjonijiet tal-ICT biex inaqqsu l-impronta ambjentali tagħhom. Fis-servizzi tal-gvern elettroniku għad ma hemmx titjib kbir evidenti fid-data dwar is-servizzi pubbliċi diġitali. Matul l-ewwel sena tal-pandemija, bosta Stati Membri ħolqu jew tejbu l-pjattaformi diġitali biex jipprovdu aktar servizzi online. 37% tal-investimenti diġitali fil-Pjanijiet għall-Irkupru u r-Reżiljenza li adotta l-Kunsill (madwar €43 biljun minn total ta' €117-il biljun) huma ddedikati għas-servizzi pubbliċi diġitali, u għalhekk fis-snin li ġejjin mistenni jsir bosta titjib sinifikanti. Il-Kummissjoni għamlet disponibbli wkoll il-Parametru Referenzjarju 2021 tal-Gvern Elettroniku li jistħarreġ liċ-ċittadini f'36 pajjiż Ewropew dwar l-użu tagħhom tas-servizzi diġitali tal-gvern. L-Indiċi tal-Ekonomija u tas-Soċjetà Diġitali li jsir kull sena jkejjel il-progress tal-Istati Membri tal-UE fi triqithom lejn ekonomija u soċjetà diġitali, abbażi ta' data tal-Eurostat u abbażi ta' studji u metodi ta' ġbir speċjalizzati. Dan jgħin lill-Istati Membri tal-UE jidentifikaw l-oqsma ta' prijorità li jeħtieġu investiment u azzjoni. Id-DESI hu wkoll l-għodda ewlenija biex jiġu analizzati l-aspetti diġitali fis-Semestru Ewropew. B'baġit ta' €723.8 biljun, il-Faċilità għall-Irkupru u r-Reżiljenza (RRF), adottata fi Frar 2021, hija l-akbar programm ta' NextGenerationEU. Mistoqsijiet u Tweġibiet - L-Indiċi tal-Ekonomija u s-Soċjetà Diġitali (DESI) tal-2021 L-Indiċi tal-Ekonomija u s-Soċjetà Diġitali Il-prestazzjoni tal-pajjiżi fil-qasam diġitali Għodda għall-Viżwalizzazzjoni tad-Data Metodoloġija tad-DESI tal-2021 Rapport PREDICT dwar il-Fatti Ewlenin, tal-2021: L-aktar ċifri reċenti mill-ICT u mill-R&D Il-Komunikazzjoni: Insawru l-Futur Diġitali tal-Ewropa